  Майя Бывальцева 12-тӥ инвожое Ижкарлы 256 ар тырме. Туж умой муг юалляськыны, мар малпало Удмуртилэн шоркарез сярысь татын улӥсьёс. Иворъёсъя «Удмуртия» агентстволы мылкыдъёссэс усьтӥзы ни «Удмурт кенеш» огазеяськонлэн тӧроез Татьяна Ишматова, Кузебай Герд нимо йӧскалык гимназилэн кивалтӥсез Анжелика Михеева. Таяз радэ кык юан сётӥмы егит удмурт кылбурчилы Богдан Анфиногеновлы:  — вань-а солэн карын яратоно интыез;  — шӧдӥське-а Ижкар йӧскалык элькунлэн шоркарез шуыса. 1. «Секыт юан. Мыным та кар азьвыл уг кельшы вал. Мон татчы лыктӥ дышетскыны Пичи Пурга черкогуртысь. Пичи Пурга мон понна тужгес умой инты, ву но чылкытгес отын. Ижкарын кельше тыметлэн ярдурез, Ялан ӝуась тыл. Ижкарлэн администрациез котырын туж чебер ваньмыз лэсьтэмын, туж туала — велопарковкаос но вань, мукетыз но. Мыным соос кельшо, но мон гу быгатӥськы вераны, со мынам яратоно интыосы шуыса». Кӧня ке дыр ортчыса, Богдан тодаз ваиз ик, кыӵе инты солы яратымонэз луэ. «Со Ижкарлэн шораз — Карл Маркс но Ленин урамъёслэн вожзы. Нырысь ик, отын сыло Пичи Пургае мынӥсь микроавтобусъёс. Кыкетӥез, вылӥысен кыдёке азьпала учкыны луэ, трос писпуос адӟисько. Соку мон асме эрико шӧдӥсько». 2. «Мон малпасько, Ижкар уг кельшы йӧскалык карлы, удмурт карлы. Туж ӧжыт удмурт кылэ берыктэм нимпулъёс. Куд-ог частной вузкаронниослэн гинэ вань. Кылсярысь, мон туж шумпотӥсько, «Италмас» вань шуыса, данъяськисько сыӵе вузкарон центр вань шуыса! Но туж кулэ дунпусъёсты но удмурт кылэ берыктыны, ӟученыз артэ ке но гожтыны. Со туж пайдаё луысал удмурт калыклы, асваланлы. Но со ӧвӧл. Вань дугдылонниослэн берыктэм нимъёссы, соос но янгышъёсын гожтэмын. Тужгес тодмо луэмез янгышан — Удмуртилэн Данъян пул вылаз гожтэм «Удмуртия тӥлеНдын данъяське». Мултэс буквазэ басьтыса, али но бадӟым висэз кылемын, со мыным туж уг кельшы. Сыӵе янгышанъёс мылкыдэз туж урод каро.  Но мыным али туж кельше, баннеръёс «Карлэн нуналэныз» потӥзы шуыса, удмурт чыртывесьёсын персонажъёс суредамын, трос ужрадъёс ортчо, удмурт концертъёслы ялонъёс вань, кылсярысь, «Яркыт вакыт» кылем арын вал. Со туж умой, но со вылтӥ-вылтӥ гинэ, нимаз кичӧлтӥсьёслэн ужамзы. Котьма ке но, кулэ кылъёс сярысь катэз быдэсъяны Ижкарын. Соку, оло, Ижкар луоз йӧскалык шоркар. Кылсярысь, Чувашиын тани туж сак учко, кызьы быдэсъяське кылъёс сярысь кат. Зэмзэ вераса, Чувашиын, Чебоксарыын туж трос лэсьтэмын, Ижкарен ӵошатыса. Со но соослы уг тырмы, нимысьтыз ӧри ветлэ, чакла, ӟуч кылын гинэ гожтэмъёсты берыктыны косэ». Тегъёс: Мерлык Ижкар удмуртъёс удмурткыл Карлэннуналэз БогданАнфиногенов  